Geweld toe skool leerders skorsArgieffoto Lt. Nqobile Gwala, woordvoerder van die polisie, het gesê die polisie se taktiese reaksie- en honde-eenhede is na ŉ betoging in Weenen, KwaZulu-Natal ontbied nadat ŉ groep skoliere gewelddadig geraak het. “Die groep is glo uit ŉ plaaslike hoërskool geskors oor hul ontwrigtende gedrag en het in ŉ groep voor die skool saamgedrom om ander skoliere te verhoed om skool by te woon,” het Gwala gesê. “Die groep het die ander leerders met klippe bestook en hulle gedreig. Die polisie het vinnig inbeweeg en 20 leerlinge tussen die ouderdomme van 15 en 19 jaar in hegtenis geneem.” Sy het gesê twee busse, talle vensters van die skoolgebou en ŉ paar vensters van nabygeleë huise, is deur die betogers beskadig. Die leerders is aangekla van openbare geweld en sal volgens die Kinderwet in die Weenen-landdroshof verhoor word.